
Välisvalgustussüsteemi kaasajastamise projekti
omafinantseeringu kinnitamine
1. Asjaolud ja menetluse käik

Majandus- ja kommunikatsiooniministri 07.11.2011.a. käskkirjaga nr. 11-0331 kinnitatud „Tingimused välisvalgustussüsteemide kaasajastamise projektiideede ettevalmistamise korraldamiseks“ alusel kuulutas Majandus- ja Kommunikatsiooniministeerium välja välisvalgustuse rekonstrueerimise projektiideede vastuvõtmise. Välisvalgustussüsteemide kaasajastamise projektiideede ettevalmistamise korraldamise eesmärgiks on välja selgitada ja leida rahastamisvõimalused saastekvootide müügi raames projektidele, mis aitavad vähendada kasvuhoonegaaside emissioone Eestis läbi olemasolevate välisvalgustussüsteemide kaasajastamise. 
Projekti kogumaksumus peab olema vähemalt 1 mln eurot, nõutav omafinantseeringu määr on 10%. Välisvalgustussüsteemi kaasajastamise objektideks võivad olla tänavad, väljakud, pargid, spordirajatised.

Narva Linnavalitsusel on plaanis taotleda toetust järgmiste Narva linna peatänavate välisvalgustuse süsteemi rekonstrueerimiseks:

· Paul Kerese tn Kreenholmi ristmikust kuni Paul Kerese ringini (sh ring)
· Aleksandr Puškini tn Paul Kerese ringist põhja poole 
· Kreenholmi tn kuni Tallinna mnt ristmikuni 
· Tallinna mnt Paul Kerese ringist linna piirini 
      kaasaarvatud fooriobjektid ning nende sünkroniseerimine 

· Kangelaste prospekt

Välisvalgustussüsteemi rekonstrueerimisel vahetatakse välja olemasolev valgustus (sh dekoratiivne valgustus) ökonoomsema LED valgustuse vastu, samuti valgustite postid ja kaablid. Lisaks vahetatakse välja linna välisvalgustuse juhtimissüsteem ja sünkroniseeritakse valgusfooride töö (nn roheline laine). 
Projekti üldmaksumuseks on 1 994 874 eurot, millest omafinantseeringu osa moodustab 199 488 eurot. Projekti realiseerimise eeldatav tähtaeg on 02. jaanuar 2012 kuni 31. oktoober 2013. 

Vastavalt majandus- ja kommunikatsiooniministri 07.11.2011 käskkirja nr 11-0331 „Tingimused välisvalgustussüsteemide kaasajastamise projektiideede ettevalmistamise korraldamiseks“ § 6 lõike 4 punktile 1 peab tuleb projektiide esitamisel lisada projektiidee elluviimiseks vajalikku omafinantseerimise võimekust tõendavad dokumendid. 

2. Õiguslikud alused

2.1. Kohaliku omavalitsuse korralduse seaduse § 22 lõike 1 punktide 1 ja 8 kohaselt volikogu ainupädevusse kuulub linnaeelarve vastuvõtmine ja muutmine ning laenude võtmine. Seega on ainult volikogu õiguspädev otsustama pikaajaliste finantskohustuste võtmist. 
2.2. Kohaliku omavalitsuse üksuse finantsjuhtimise seaduse § 28 lõike 2 kohaselt linnavalitsusel, kohaliku omavalitsuse üksuse ametiasutusel ning ametiasutuse hallataval asutusel on keelatud teha tehinguid, mis ei ole eelarves ette nähtud. 
2.3. Kohaliku omavalitsuse üksuse finantsjuhtimise seaduse § 28 lõike 3 alusel linnavalitsus, kohaliku omavalitsuse üksuse ametiasutus ning ametiasutuse hallatav asutus võivad sõlmida lepinguid, millega muu hulgas tagatakse kohustusi eelarveaastast pikemaks perioodiks, kooskõlas eelarvestrateegiaga ja volikogu antud volituse alusel.
3. Otsus

3.1. Kinnitada välisvalgustussüsteemi kaasajastamise projekti omafinantseeringuks 2012 – 2013. aastal kokku 199 488 eurot, sh

2012. aastal – kuni 149 488 eurot 

2013. aastal – kuni  50 000 eurot 

3.2. Peale Majandus- ja Kommunikatsiooniminsteeriumi poolset projektiidee heakskiitmist Narva Linnavalitsusel näha eelarves ette vahendid omafinantseeringu jaoks 2012. aastal kuni 149 488 eurot ja 2013. aastal kuni 50 000 eurot. 

4. Rakendussätted 

4.1.  Otsus jõustub seaduses sätestatud korras.

4.2.  Otsust võib vaidlustada Tartu Halduskohtu Jõhvi kohtumaja kaudu 30 päeva jooksul alates jõustumisest.

Aleksandr Jefimov
Linnavolikogu esimees

